โบรกอัพเป้าใหม่ 3 หุ้นดิจิทัลคอนซัล ชูท็อปพิก BE8 อัพไซด์สูง 62%
โบรกอัพกำไรปี 65-67 พ่วงเป้าใหม่ 3 หุ้นดิจิทัลคอนซัล ชี้ธุรกิจเติบโตเฉลี่ย 38-64% ในช่วง 3 ปีจากนี้ ชูท็อปพิก BE8 กำไรเด่นสุด อัพไซด์สูง 62 %
โบรกอัพกำไรปี 65-67 พ่วงเป้าใหม่ 3 หุ้นดิจิทัลคอนซัล ชี้ธุรกิจเติบโตเฉลี่ย 38-64% ในช่วง 3 ปีจากนี้ ชูท็อปพิก BE8 กำไรเด่นสุด อัพไซด์สูง 62 %
25 ก.ย. 2565

บริษัท หลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์(23 ก.ย.65) ว่า ธุรกิจ DIGITAL TRANSFORMATION ในกลุ่ม Digital Tech Consult (ที่ปรึกษาตลาดดิจิทัล) ยังอยู่ในเส้นทางการเติบโตที่น่าตื่นเต้นระดับ 38-64% CAGR ในช่วง 3 ปีนับจากนี้
โดยมีปัจจัยหนุนมาจาก 2 ปัจจัยเร่งได้แก่ 1.การเร่งตัวของภาพอุตสาหกรรมซึ่งเป็นช่วงต้น Cycle ด้วยขนาดตลาดระดับ 1 แสนล้านบาท CAGR 20% และยังมี New S-Curve ใหม่ที่เข้ามาอีก 2-3 หมื่นล้านบาท จาก PDPA, พรบ.ราชการอิเล็กทรอนิกส์, Cybersecurity และ 2. จุดเร่งตัวของบริษัทจากขยายขอบเขตบริการอย่างเต็มที่เพื่อสร้าง Ecosystem ครบวงจร และการ Scale up ได้ไว
นอกจากนี้โดยรวมมีการปรับประมาณการกำไรปี 65-67 ใหม่ ได้แก่ หุ้นบริษัท เบริล 8 พลัส จำกัด (มหาชน) หรือ BE8, บริษัท บลูบิค กรุ๊ป จำกัด (มหาชน) หรือ BBIK และ บริษัท ไอแอนด์ไอ กรุ๊ป จำกัด (มหาชน) หรือ IIG ปรับขึ้น 31%, 26% และ 1% สะท้อนโอกาสเติบโตที่สูงขึ้นใกล้เคียงเป้าหมายบริษัท
นอกจากนี้ได้ปรับเพิ่มราคาเป้าหมายปี 65 สำหรับ BE8 เป็น 100 บาท จากเดิม 88 บาท, ส่วน BBIK ปรับราคาเป้าหมายเป็น 150 บาท จากเดิม 106 และ IIG ปรับราคาขึ้นเป็น 60 บาท จากเดิม 55 บาท ตามวิธี PEG+DCF (เดิม PEG) แนะนำซื้อทุกบริษัท
อย่างไรก็ตามได้ชู Top pick กลุ่มคือ BE8 จากโมเมนตัมการเติบโตปี 65 ที่สูงกว่ากลุ่ม และโอกาสในการคว้างานใหญ่มีมากที่สุด บวกกับด้าน Tactical มองหุ้นน่าสนใจสะสมรอบใหม่ ตามแนวโน้มดอกเบี้ยผ่านจุดเร่งตัวสูงสุดแล้ว และเป็นหุ้นในกลุ่มที่ได้ประโยชน์จากนโยบายเลือกตั้งที่ทุกพรรคล้วนมีเป้าหมายก้าวสู่ยุคดิจิทัล
สำหรับราคาหุ้น BE8 ปิดเมื่อวันศุกร์(23 ก.ย.65) อยู่ที่ระดับ 61.50 บาท ลบ 1.25 บาท หรือลดลง 1.99% ด้วยมูลค่าซื้อขาย 149.07 ล้านบาท โดยราคาหุ้นมีอัพไซด์ 62.50% จากราคาเป้าหมาย 100 บาท
ส่วน BBIK ปิดเมื่อวันศุกร์(23 ก.ย.65) อยู่ที่ระดับ 115.50 บาท ลบ 1.00 บาท หรือลดลง 0.86%  ด้วยมูลค่าซื้อขาย 21.22 ล้านบาท โดยราคาหุ้นมีอัพไซด์ 29.87% เทียบจากราคาเป้าหมาย 150 บาท
ขณะที่ IIG ปิดเมื่อวันศุกร์(23ก.ย.65) อยู่ที่ระดับ 46.25 บาท ลบ 1.50 บาท  หรือลดลง 3.14% ด้วยมูลค่าซื้อขาย 26.44 ล้านบาท โดยราคาหุ้นมีอัพไซด์ 29.72% เมื่อเทียบกับราคาเป้าหมาย 60 บาท